Hver mandag og torsdag tager Erna Nielsen fra Vildsund til Thisted for at træne en halv time i LOOP i Thisted sammen med tre andre kvinder. Selvom den aktive kvinde har rundet 90 år, så tager hun troligt afsted hver uge. Det startede for en håndfuld år siden, da hun skulle igennem en brystoperation. Herefter fik hun problemer med sin højre arm og blev anbefalet at træne jævnligt. - Var jeg ikke kommet herned, så tror jeg ikke, at jeg havde kunne bruge den, fortæller hun fra motionsmaskinen. Nye anbefalinger Erna Nielsens træning lever helt op til Sundhedsstyrelsens nye anbefalinger om fysisk aktivitet. Udover at voksne skal være fysisk aktive i 30 minutter hver dag, og at børn skal være fysisk aktive i 60 minutter dagligt, så er der nu kommet fokus på styrketræning i anbefalingen. For som noget nyt anbefaler Sundhedsstyrelsen nu, at voksne styrketræner mindst to gange om ugen, imens børn skal gøre det mindst tre gange i ugen. Derudover skal man begrænse den tid, man sidder stille, og personer over 65 år skal træne deres balance mindst tre gange om ugen. Denne mandag morgen klokken syv er Erna Nielsen og hendes tre træningsveninder godt i gang med de 16 styrkestationer. De tager cirka et minut på hver station, og så tager de to runder på stationerne. - Vi er fire, der følges ad, så kan du ikke udsætte det til i morgen. Så skal det jo være, og så bliver det - og det er dejligt, siger Erna Nielsen. Kroppen skal holdes i gang I motionscentret har de lagt mærke til den aktive 90-årige. - Det er selvfølgelig vigtigt at holde kroppen i gang, og det er også det, Erna har fundet ud af ved at træne hernede. Hun kan klare sig i dagligdagen uden at skulle have hjælp til nogle ting, fortælle Sanne Rahbæk, der er centerleder i LOOP Fitness i Thisted. Erna Nielsen er enig - motionen gør, at hun ikke behøver hjælp i hverdagen. - Jeg har jo et stort hus. Jeg laver mad, jeg gør have rent, jeg pudser vinduer og alt hvad der hører til.

Opsummering:
Som noget nyt er styrketræning blevet en del af sundhedsstyrelsens anbefalinger for fysisk aktivitet. Det er noget Erna Nielsen på 90 år allerede har fokus på.